Jarmo Nevalainen osallistui euroedustaja Paavo Väyrysen (KP, kesk) Eurooppa-aiheiseen seminaariin Oulussa 2.-3.3. Samana viikonloppuna Oulussa oli kansalaispuolueen kokous, joka erotti Väyrysen taloudellisten väärinkäytösten takia. Väyrysen mukaan kokous oli laiton.

Paavo Väyrysen ja Kansalaispuolueen välinen sääntökiista saa uusia ulottuvuuksia.

Puoluejohtajan mukaan Väyrysen taannoisessa kokouskutsussa ei ollut juridista katetta.

Väyrynen on riitauttanut potkunsa puolueesta.

Keskustaa kritisoiva Paavo Väyrynen vieraili helmikuussa Iltalehden Sensuroimaton Päivärinta -ohjelmassa.

Jarmo Nevalainen ihmettelee, miten Väyrysellä on otsaa väittää kokousta laittomaksi, kun hän itse järjesti Eurooppa-seminaarinsa päätteeksi täysin laittoman kokouksen. Nevalainen kertoo osallistuneensa lauantaina 3.3. molempiin kokouksiin.

- Paavo sanoi, että hän sai yöllä idean, että pidetäänkin seminaarin jälkeen heti kansalaispuolueen kokous, jossa valitaan uusi hallitus, Nevalainen kertoo.

Nevalaisella on kokemusta puoluetoiminnasta itsenäisyyspuolueesta.

- Tajusin heti, että tässä ei ole mitään laillisuuspohjaa, koska säännöissäkin lukee, että kokous pitää kutsua sähköpostilla viikkoa ennen kokousta, minkä kansalaispuolueen puheenjohtaja Sami Kilpeläisen vetämä hallitus oli tehnyt.

- Paavo tulee aamulla sanomaan, että me, jotka emme olleet saaneet mitään kutsua mihinkään, päätämme että pidämme vuosikokouksen.

Nevalaisen mukaan Väyrynen oli valmistautunut viemään kokouksen läpi.

- Hän esitteli lapun, joka paljastui kokouksen pöytäkirjaksi. Eli hänellä oli pöytäkirja valmiina ennen kuin kokousta oli pidetty.

Nevalaisen mukaan seminaari, joka oli Väyrysen EU-parlamentin rahoittama, loppui kyseisenä lauantaina kello 11.30.

- Kokous alkoi heti perään, ei siinä ollut mitään taukoa.

Nevalainen kertoo poistuneensa paikalta varttitunniksi.

- Kun palasin, oli valittu uusi hallitus. Kansalaispuolueen puoluehallitukseen oli valittu Väyrysen itsensä lisäksi Seppo Hauta-aho (puheenjohtaja) ja Akseli Erkkilä. Väyrynen myös ilmoitti, että kesällä pidetään jatkokokous, jossa hän palaa puheenjohtajaksi.

- Sinällään hauskaa, kun Väyrynen uusimmassa blogissaan arvostelee Kilpeläisen hallitusta, joka valitsi Kilpeläisen jatkoon. Paavo ei edes valituta itseään vaan hän ilmoittaa, että palaa puheenjohtajaksi.

Väyrynen luopui kansalaispuolueen puheenjohtajuudesta viime heinäkuussa, kun hän ilmoittautui mukaan presidentinvaaliin.

Juttu jatkuu kuvan jälkeen.

Jarmo Nevalaisen mukaan Väyrynen järjesti Oulussa laittoman kokouksen. PETE ANIKARI

Väyrynen velkaannutti puolueen

Nevalaisen mukaan Väyrysen kokouksessa pohdittiin joukolla, pitäisikö heidän osallistua kansalaispuolueen 16.30 alkaneeseen viralliseen kokoukseen? Kokous oli avoinna kaikille, koska oikeus oli määrännyt täytäntöön panokiellon jäsenten erottamiselle.

- Väyrynen sanoi, ettei sinne kannata mennä, siellä kun on niin paljon mediaakin paikalla ja siellä haastatellaan ja siitä tulee vaan sotkuista jälkeä.

Navalainen osallistui myös kello 16.30 alkaneeseen kansalaispuolueen viralliseen kokoukseen.

- Toiminnantarkastajan kertomus oli aika selvää tekstiä: puolueessa on suuria taloudellisia epäselvyyksiä. Ongelma on siinä, että kun Väyrynen on omasta mielestään velkaannuttanut puolueen, niin sehän tarkoittaa sitä, että ennen kuin velat on hoidettu, puolue ei voi tehdä mitään. Hänen tarkoituksenaan on koko ajan ollut, että puolue pysyy hänen kontrollissaan.

Väyrynen kertoi aiemmin, että hänen presidentinvaalikampanjansa rahoittamisessa toimittiin " inspiroiden " . Koska Väyrysen Suomen linja -tukiyhdistys, kansalaispuolue sekä valitsijayhdistys olivat Väyrysen mukaan rahattomia, hänen oli lainattava omia rahojaan.

Väyrynen lainasi rahojaan ensin Suomen linjalle ja sitten kansalaispuolueelle. Kansalaispuolue puolestaan antoi avustuksen valitsijayhdistykselle, jonka kautta Väyrynen oli ehdolla presidentinvaaleissa. Väyrynen on perustellut toimintaansa sillä, että hän voi myöhemmin yrittää saada ainakin osan puolueella lainaamistaan rahoista takaisin,

Nevalainen pitää Väyrysen " velkakirjoja " naurettavina.

- Ihminen joka on hallituksen jäsen ja ainoa ihminen, jolla on tilinkäyttöoikeus, siirtelee rahoja puolueelle, joka ei virallisesti ole edes mukana vaaleissa. Ja sitten viestikenttään kirjoitetaan, että kyseessä on velka tai laina vaikka ei ole edes hallituksen päätöstä lainoista tai velkapapereita, Nevalainen ihmettelee.